**Abraham Ortelius** (iné mená: **Abraham Ortels**, **Abraham Orthellius**, **Abraham Wortels**; \* 14. apríl 1527, Antverpy, Habsburské Nizozemsko (dnes Belgicko) – † 28. jún 1598, Antverpy) bol antverpský kartograf, geograf a archeológ.
V roku 1570 vydal súbor máp pod názvom *Theatrum Orbis Terrarum* (*Divadlo sveta*), čo sa považuje za prvý moderný atlas.

Životopis
---------

Narodil sa v rodine nemeckého pôvodu v Antverpách, ktoré v tom čase patrili Habsburskému Nizozemsku. Po ukončení štúdia začal v roku 1547 pracovať v antverpskom Cechu svätého Lukáša. V roku 1554 prevzal vedenie antikvariátu zameraného najmä na predaj máp. Pri tejto činnosti sa zoznámil s kartografom Gerhardom Mercatorom, ktorý ho inšpiroval k tvorbe a rytectvu máp. 

Z predavača a neskôr rytca máp sa po štúdiu geografie časom stal vynikajúci kartograf, ktorý sa spolu s Mercatorom považuje za priekopníka holandskej kartografie a jedného z najvýznamnejších európskych kartografov 16. storočia.

Od roku 1575 pôsobil ako dvorný geograf u španielskeho kráľa Filipa II. V tomto období Ortelius vydal viacero významných kartografických diel. Ku koncu života sa s Janom Moretom a Markusom Welserom podieľal na vydaní kópie známej mapy *Tabula Peutingeriana*.

*Theatrum Orbis Terrarum*
-------------------------

*Typus Orbis Terrarum* – mapa sveta z Orteliovho atlasu
Mapa Európy
Prvé vydanie jeho hlavného diela *Theatrum Orbis Terrarum* vyšlo 20. mája 1570 v antverpskej kartografickej dielni Coppens de Diest s medirytmi máp od Fransa Hogenberga. Bol to prvý súbor máp, ktorý mal charakter neskôr veľmi rozšírených atlasov. Obsahoval 53 máp, z ktorých väčšina bola prevzatá od iných autorov. Dielo bolo krásne ilustrované a farebné, na niektorých listoch sa použila dokonca aj zlatá farba. Ešte v tom istom roku bolo publikované druhé nezmenené vydanie, v ďalších rokoch vyšli latinské, holandské, francúzske a nemecké vydania. Počet máp v diele sa postupne zvyšoval a niektoré zastarané sa nahrádzali novšími. Už roku 1573 k nemu Ortelius vydal dodatok pod názvom *Additamentum theatri orbis terrarum*, obsahujúci 17 máp. Do vydania z roku 1579 zaradil prvýkrát aj tri historické mapy. Latinské vydanie z roku 1595 už obsahovalo 119 máp, v ďalších vydaniach, ktoré vychádzali až do konca 17. storočia, sa ich počet zvýšil na 200. 

### Mapy Slovenska a Česka

Územie Slovenska na mape Uhorska
Mapa Čiech
V tomto diele sa nachádzalo aj niekoľko máp z územia dnešného Slovenska a Česka. Územie Slovenska bolo zobrazené na mape Uhorska, ktorú Ortelius prevzal do svojej zbierky z predlohy zhotovenej roku 1571 trnavským rodákom Jánom Sambucom na základe úprav Laziovej mapy. Slovenské lokality sú často znázornené skreslene, údaje o šírkach miest sú vcelku správne. Vo vydaní z roku 1570 uverejnil kópiu mapy Čiech od Johanna Crigingera, vydanú v Prahe roku 1568, ku ktorej pripojil hospodársko-geografické poznámky. Moravu zobrazil vo vydaní z roku 1572 podľa mapy od Pavla Fabricia z roku 1569.

### Význam

Význam diela *Theatrum Orbis Terrarum* pre kartografiu a geografiu okrem toho, že ide o prvý moderný atlas, spočíva v tom, že toto dielo pomohlo zachovať kópie viacerých máp. O ich existencii by sa inak nevedelo, pretože originály sa nezachovali. Dôležitou súčasťou diela je aj zoznam autorov, ktorých mapy Ortelius kopíroval alebo upravil. V prvom vydaní obsahoval zoznam 87 mien, roku 1587 už 137. Bez tohto katalógu by sa nebola dosiahla súčasná úroveň poznania dejín kartografie. Veľký význam majú aj sprievodné texty k jednotlivým mapám, opisujúce zobrazené územia a približujúce ich históriu.

Dielo
-----

* *Theatrum Orbis Terrarum* (1570)
* *Synonymia geographica* (1578)
* *Parerga sive veteris geographiae aliquot tabulae* (1579, dodatok k *Theatru*, obsahujúci historické mapy)
* *Itinerarium per nonnullas Galliae Belgicae partes* (1584)
* *Nomenclator Ptolemaicus* (1584)
* *Thesaurus geographicus* (1587)

Referencie
----------

1. ↑  VÁROSS, Marian; BUREŠ, Jaroslav; WAGNER, Vladimír. *Zo starších výtvarných dejín Slovenska: súbor štúdií*. Bratislava : Vydavateľstvo Slovenskej akadémie vied, 1965. Dostupné online. S. 306.
2. ↑  PRIKRYL, Ľubomír Viliam. *Vývoj mapového zobrazovania Slovenska*. Bratislava : VEDA, 1977. Dostupné online. S. 47.
3. ↑  PRAVDA, Ján. *Stručný lexikón kartografie*. Bratislava : VEDA, 2003. Dostupné online. ISBN 80-224-0763-1. S. 164.
4. ↑   *Historica Carpatica, Zväzok 36* (Východoslovenské múzeum), 2006, s. 143. Dostupné online [cit. 2018-05-23].
5. ↑  GROTIUS, Hugo. *Liber de Antiquitate Reipublicae Batavicae*. [s.l.] : Uitgeverij Van Gorcum, 2000. Dostupné online. ISBN 9789023235873. S. 37. (po anglicky)
6. 1 2  SMETANA, Ján; TELGÁRSKY, Jozef. *Catalogus librorum impressorum saeculi XVI. qui in Bibliotheca Čaplovičiana in Dolný Kubín asservantur*. Martin : Matica slovenská, 1981. Dostupné online.
7. ↑   *Geografický časopis, Zväzok 34*. Bratislava : Vydavateľstvo Slovenskej akadémie vied, 1982. Dostupné online. S. 212.
8. ↑  PUGINA, Ján. *Tvorcovia kartografie Slovenska do pol. 18. storočia*. [s.l.] : n. a t. Slov. kartografia, 1972. Dostupné online. S. 15.
9. ↑  KUZMÍK, Jozef. *Knižná kultúra na Slovensku v stredoveku a renesancii*. Martin : Matica slovenská, 1987. Dostupné online. S. 94.
10. ↑  Abraham ORTELIUS. In: KUZMÍK, Jozef. *Slovník autorov slovenských a so slovenskými vzťahmi za humanizmu*. 1. vyd. Zväzok 2 N – Ž. Martin : Matica slovenská, 1976. S. 549-550.

Iné projekty
------------

Commons
* Spolupracuj na Commons Commons ponúka multimediálne súbory na tému **Abraham Ortelius**

Externé odkazy
--------------

* Cartographica Neerlandica
* *Theatrvm orbis terrarvm* na stránke Kongresovej knižnice
* Korešpondencia Abrahama Ortelia na EMLO

Zdroje
------

* *Pyramída – encyklopedický časopis moderného človeka* (Vydavateľstvo Obzor, n. p.), marec 1982, roč. 11.

Autoritné údaje: * abART: 132615
* BnF: 12511995r
* GND: 118736590
* ISNI: 0000 0001 0856 4124
* LCCN: n50002381
* NK ČR: jn20011211108
* ULAN: 500011462
* VIAF: 32104723
* WorldCat: lccn-n50002381